Хьэ гъэсахэм яхузэфIэкIыр
Тезырхэр ирегъэхьэкIынымкIэ федеральнэ IуэхущIапIэм и управленэу КъБР-м щыIэм и кинологхэм я хьэщIащ «ЗыплъыхьакIуэхэм я академие» сабий туризмэмкIэ центрым и еджакIуэхэр.
КъБР-мкIэ УФСИН-м тезырхэр щагъэзэкIуэж и колоние №1-м и кинолог къулыкъум и лэжьакIуэхэм ныбжьыщIэхэр гуапэу ирагъэблэгъащ, я лэжьыгъэм, я дэIэпыкъуэгъу хьэ гъэсахэм я къалэнхэр зыхуэдэм щыгъуазэ ящIащ.
ШколакIуэхэм хьэхэр щаIыгъ, щагъасэ щыпIэхэм зыщаплъыхьащ. Абыхэм ирагъэлъэгъуащ IэщIагъэлI-кинологхэм хьэ гъэсахэр ящIыгъуу хабзэм ебэкъуахэр (щIэпхъаджащIэхэр) къыщаубыдкIэ, къыщIэхуауэ транспортым зыщызыгъэпщкIухэр къэгъуэтыным, нэгъуэщIхэми теухуауэ ирагъэкIуэкI Iуэхугъуэхэр. КъищынэмыщIауэ ныбжьыщIэхэм я нэгу щIэкIащ наркотикхэкI къэлъыхъуэным хухэха хьэ гъэсам зэфIих лэжьыгъэр зыхуэдэр.
ИК-1-м и унафэщIым и къуэдзэ къэрал кIуэцI къулыкъум и подполковник БатI Анзор ныбжьыщIэхэм яхутепсэлъыхьащ хьэхэр сыт хуэдэ ныбжьым гъэсэн щIадзэми, абыхэм къапэщылъ Iуэхум нэсу хащIыкIыным зэрыхуэхьэзырми. БатIым къызэрыхигъэщамкIэ, езыхэм я пIэм иувэну я IэщIагъэм дихьэха, ар зыIэрыгъэхьэным хущIэкъунухэр школакIуэхэм я деж къыщылъыхъуэн хуейщ.
— Мыпхуэдэ зыплъыхьыныгъэхэм я фIыгъэкIэ IэщIагъэ яхуэхъунур къыхэхынымкIэ цIыкIухэм гукъыдэж ящI, — къыхигъэщащ сабий туризмэмкIэ центрым и унафэщI Карапышовэ Маринэ, Урысей ФСИН-м и IуэхущIапIэу КъБР-м щыIэм и унафэщIхэм защыхуигъазэм. Апхуэдэуи жиIащ дяпэкIи я зэдэлэжьэныгъэм къыпащэну зэрыщыгугъыр.
Зэбар Мадинэ.
